
  Deň prvý


  Keď si spomeniem na detstvo, s príchodom decembra začali všade voňať Vianoce. Nebola to špecifická vôňa, bolo to očakávanie lásky najbližšej rodiny. Ako deti sme nevnímali, že táto láska je zvýrazňovaná na Vianoce akosi stádovito, v celej spoločnosti. Páčilo sa nám, že je koncentrovaná na tak krátky čas. I keď dnes vieme, že rodičia nás milovali stále rovnako každý deň v roku. Aj napriek lotrovinám, ktoré sme vystrájali.


  Dary… Ešte ako deti, sme sa začínali tešiť na darčeky pod vianočným stromčekom. Písali sme listy Ježiškovi, záhadnej bytosti, ktorá sa nás vždy snažila vypočuť. I keď nedoniesla to, čo sme na tých desať strán popísali, vždy niečo doniesla. Naša detská naivita bola dôvodom pre radosť našich rodičov.


  Dnes, keď už sa my stávame rodičmi, snažíme sa tento hrejivý pocit lásky dať našim deťom. Dnes už vieme, ako to chodí, no Ježiško v nás ostal. Ten duch Vianoc, ktorý chce naplniť čosi viac, ako len účet, či peňaženku. Ten duch Vianoc chce naplniť naše srdcia.

